**Te-aş fi iubit oricum**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aş fi iubit şi dacă mi-ai fi spus

Că porţi pe umeri ierni de neputinţă,

Mi-aş fi dorit un anotimp în plus

Să-ţi pot fi vară-n suflet şi credinţă.

Te-aş fi iubit chiar dac-aş fi ştiut

Că te-ai legat la ochi cu nepăsare

Zidind în jurul inimii un scut,

Te-aş fi-nțeles şi-aş fi umplut cu soare

Trei amfore de cer să-ţi luminez

Orice-nceput de vers şi orice drum

Că tu mă faci adesea să visez

Şi crede-mă, te-aş fi iubit oricum.

- Te-aș fi iubit și dac-ai fi tăcut,

Dar lacătul acela de pe buze

A abdicat sub primul meu sărut...

Mareea ta purta spre ţărm meduze

Şi-am fost captiv în algele de gând

Fără să-ncerc măcar vreo-mpotrivire,

Aş fi rămas acolo până când

M-ai fi chemat la sânul tău, iubire.

Aș fi cules şi stele de pe drum

Să-ţi pietruiesc aleile cu ele

Şi crede-mă te-aş fi iubit oricum

Că tu ești poezia vieții mele.

Liliana Trif Ioan Grigoraș